CELEX: 32020R0447
Language: bg
Date: 2019-12-16 00:00:00
Title: Делегиран регламент (ЕС) 2020/447 на Комисията от 16 декември 2019 година за допълнение на Регламент (ЕС) № 648/2012 на Европейския парламент и на Съвета по отношение на регулаторните технически стандарти за определяне на критериите за установяване на това кои договорености адекватно редуцират кредитния риск от контрагента при покритите облигации и секюритизациите, и за изменение на делегирани регламенти (ЕС) 2015/2205 и (ЕС) 2016/1178 (текст от значение за ЕИП)

27.3.2020   
               
               
                  BG
               
               
                  Официален вестник на Европейския съюз
               
               
                  L 94/5
               
            
         ДЕЛЕГИРАН РЕГЛАМЕНТ (ЕС) 2020/447 НА КОМИСИЯТА
         от 16 декември 2019 година
         за допълнение на Регламент (ЕС) № 648/2012 на Европейския парламент и на Съвета по отношение на регулаторните технически стандарти за определяне на критериите за установяване на това кои договорености адекватно редуцират кредитния риск от контрагента при покритите облигации и секюритизациите, и за изменение на делегирани регламенти (ЕС) 2015/2205 и (ЕС) 2016/1178
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции (1), и по-специално член 4, параграф 6 от него,
         като има предвид, че:
         
                     (1)
                  
                  
                     Регламент (ЕС) № 648/2012 бе изменен с Регламент (ЕС) 2017/2402 на Европейския парламент и на Съвета (2), за да се включат в него някои условия, при които от задължението за клиринг могат да бъдат освободени договорите за извънборсови деривати, сключени от емитенти на покрити облигации във връзка с покрита облигация, или от дружества със специална цел — секюритизация, във връзка със секюритизация.
                  
               
                     (2)
                  
                  
                     Делегирани регламенти (ЕС) 2015/2205 (3) и 2016/1178 (4) на Комисията вече съдържат редица условия, при които от задължението за клиринг могат да се изключат договорите за извънборсови деривати, сключени от емитент на покрити облигации във връзка с покрита облигация.
                  
               
                     (3)
                  
                  
                     Съществува известна степен на взаимозаменяемост между договорите за извънборсови деривати, сключени от емитенти на покрити облигации във връзка с покрити облигации, и тези, сключени от дружества със специална цел — секюритизация, във връзка със секюритизации. С цел да не се позволи нарушаване на конкуренцията, нито регулаторен арбитраж, третирането на договорите в двата случая следва да е равнопоставено що се отнася до задължението за клиринг.
                  
               
                     (4)
                  
                  
                     Поради това, а и предвид изменението на Регламент (ЕС) № 648/2012 с Регламент (ЕС) 2017/2402, е целесъобразно от Делегиран регламент (ЕС) 2015/2205 и Делегиран регламент (ЕС) 2016/1178 да се премахнат всички условия, при които договорите за извънборсови деривати, сключени от емитент за покрити облигации във връзка с покрита облигация, могат да бъдат изключени от задължението за клиринг, и тези условия да се въведат в нов делегиран регламент, който да съдържа и условията, при които от това задължение за клиринг могат да бъдат изключвани договорите за извънборсови деривати, сключени от дружество със специална цел — секюритизация, във връзка със секюритизация.
                  
               
                     (5)
                  
                  
                     Поради това Делегиран регламент (ЕС) 2015/2205 и Делегиран регламент (ЕС) 2016/1178 следва да бъдат съответно изменени.
                  
               
                     (6)
                  
                  
                     Настоящият регламент се основава на проектите на регулаторни технически стандарти, представени на Европейската комисия от Европейския банков орган, Европейския орган за застраховане и професионално пенсионно осигуряване и Европейския орган за ценни книжа и пазари.
                  
               
                     (7)
                  
                  
                     Европейският банков орган, Европейският орган за застраховане и професионално пенсионно осигуряване и Европейският орган за ценни книжа и пазари проведоха открити обществени консултации по проектите на регулаторни технически стандарти, въз основа на които е изготвен настоящият регламент, и анализираха свързаните с тях потенциални разходи и ползи. Освен това Европейските надзорни органи потърсиха становището на Групата на участниците от банковия сектор, създадена по силата на член 37 от Регламент (ЕС) № 1093/2010 на Европейския парламент и на Съвета (5), на Групата на участниците от сектора на застраховането, създадена по силата на член 37 от Регламент (ЕС) № 1094/2010 на Европейския парламент и на Съвета (6), и на Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета (7),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Критерии за установяване на договореностите по покрити облигации, които адекватно редуцират кредитния риск от контрагента
            Договореностите по покрити облигации, които адекватно редуцират кредитния риск от контрагента, са тези, при които договорите за извънборсови деривати, сключени от емитенти на покрити облигации във връзка с покрити облигации, удовлетворяват всички изброени по-долу критерии:
            
                        а)
                     
                     
                        тези договори са регистрирани или вписани в съвкупността от обезпечения на покритата облигация в съответствие с националната уредба на покритите облигации;
                     
                  
                        б)
                     
                     
                        тези договори не се прекратяват при преструктуриране или несъстоятелност на емитента на покритата облигация или на съвкупността от обезпечения на покритата облигация;
                     
                  
                        в)
                     
                     
                        контрагентът по извънборсовия дериват, сключен с емитенти на покрити облигации или във връзка със съвкупността от обезпечения на покритите облигации, има ранг, който е най-малкото равностоен на ранга на държателите на покритите облигации, освен когато този контрагент е страната в неизпълнение или засегнатата страна, или се откаже от равностойния ранг;
                     
                  
                        г)
                     
                     
                        покритата облигация подлежи на регулаторно изискване за обезпеченост от най-малко 102 %.
                     
                  
         
            Член 2
            Критерии за установяване на договореностите по секюритизации, които адекватно редуцират кредитния риск от контрагента
            Договореностите по секюритизации, които адекватно редуцират кредитния риск от контрагента, са тези, при които договорите за извънборсови деривати, сключени от дружества със специална цел — секюритизация, във връзка със секюритизации, удовлетворяват всички изброени по-долу критерии:
            
                        а)
                     
                     
                        контрагентът по извънборсовите деривати, сключени с дружество със специална цел — секюритизация, във връзка със секюритизацията, има ранг, който е най-малкото равностоен на ранга на държателите на секюритизационния транш с най-висок ранг, освен когато този контрагент е страната в неизпълнение или засегнатата страна;
                     
                  
                        б)
                     
                     
                        за секюритизацията, с която е свързан договорът за извънборсови деривати, дружеството със специална цел — секюритизация постоянно подлежи на кредитно подобрение на секюритизираната ценна книга с най-висок ранг най-малко с 2 % от непогасените ценни книжа.
                     
                  
         
            Член 3
            Изменение на Делегиран регламент (ЕС) 2015/2205
            Член 1, параграф 2 от Делегиран регламент (ЕС) 2015/2205 се заличава.
         
         
            Член 4
            Изменение на Делегиран регламент (ЕС) 2016/1178
            Член 1, параграф 2 от Делегиран регламент (ЕС) 2016/1178 се заличава.
         
         
            Член 5
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 декември 2019 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 201, 27.7.2012 г., стр. 1.
         
            (2)  Регламент (ЕС) 2017/2402 на Европейския парламент и на Съвета от 12 декември 2017 г. за определяне на обща рамка за секюритизациите и за създаване на специфична рамка за опростени, прозрачни и стандартизирани секюритизации, и за изменение на директиви 2009/65/ЕО, 2009/138/ЕО и 2011/61/ЕС, и регламенти (ЕО) № 1060/2009 и (ЕС) № 648/2012 (ОВ L 347, 28.12.2017 г., стр. 35).
         
            (3)  Делегиран регламент (ЕС) 2015/2205 на Комисията от 6 август 2015 г. за допълнение на Регламент (ЕС) № 648/2012 на Европейския парламент и на Съвета по отношение на регулаторните технически стандарти относно задължението за клиринг (ОВ L 314, 1.12.2015 г., стр. 13).
         
            (4)  Делегиран регламент (ЕС) 2016/1178 на Комисията от 10 юни 2016 г. за допълване на Регламент (ЕС) № 648/2012 на Европейския парламент и на Съвета по отношение на регулаторните технически стандарти относно задължението за клиринг (ОВ L 195, 20.7.2016 г., стр. 3).
         
            (5)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
         
            (6)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стр. 48).
         
            (7)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).